AARHUS: To århusianske attraktioner har fået fornemme bedømmelser i den grønne Michelin-guide. Både Den Gamle By og Moesgaard Museum har fået tre stjerner i den nyeste udgave af guiden.

Normalt forbinder vi Michelin-stjernerne med restauranter. Men turistattraktioner kan også få dem.

For Moesgaard Museum er det et trin op ad rangstigen. Museet har tidligere haft to stjerner, men har nu fået pladen fuld med den sidste af de maksimale tre stjerner, som guiden uddeler.

Den Gamle By var på tre stjerner allerede i den seneste udgave.

Den grønne version af Michelin-guiden vurderer bl.a. seværdigheder og attraktioners besøgsværdighed. Tre stjerner betyder, at attraktionen er værd at rejse efter for turister.